
Informatīvais ziņojums

“Par pasākumiem Rīgas valstspilsētas centralizētās siltumapgādes izmaksu samazināšanai”


Klimata un enerģētikas ministrija sadarbībā ar citiem resoriem
	Rīga | 07.2026.	
[bookmark: _Toc212200805][image: Radiator in front of a window]

1. Informatīvā ziņojuma izstrādes pamatojums
Šis informatīvais ziņojums ir izstrādāts atbilstoši Ministru prezidenta 2026. gada 8. jūnija rezolūcijā Nr. 2026-1.1.1./29-29 dotajiem uzdevumiem, kas nosaka Klimata un enerģētikas ministrijai (turpmāk – KEM) sadarbībā ar iesaistītajām pusēm – Ekonomikas ministriju (turpmāk – EM), Rīgas valstspilsētas pašvaldību akciju sabiedrību (turpmāk – AS) “Latvenergo”, AS “Rīgas Siltums”, Sabiedrisko pakalpojumu regulēšanas komisiju (turpmāk – SPRK), Finanšu ministriju (turpmāk – FM), Valsts kanceleju un Konkurences padomi - līdz 2026. gada 8. jūlijam sagatavot un iesniegt izskatīšanai Ministru kabinetā (turpmāk – MK) informatīvo ziņojumu par pasākumu ieviešanas gaitu Rīgas valstspilsētas centralizētās siltumapgādes izmaksu samazināšanai un enerģētiskās drošības risku nākotnē mazināšanai atbilstoši Valsts kontroles lietderības revīzijas ziņojumā “Vai ieguldījumi siltumapgādes un ēku energoefektivitātes uzlabošanā nodrošina ilgtspējīgu un ekonomiski pamatotu siltumapgādi?” ietvertajiem ieteikumiem.
Atbilstoši rezolūcijas uzdevumam, kas paredz ieviest pasākumus atbilstoši Saeimas parlamentārās izmeklēšanas komisijas “Par Saeimas parlamentārās izmeklēšanas komisijas “Par Rīgas valstspilsētas centralizētās siltumapgādes sadārdzinājuma iemesliem un enerģētiskās drošības riskiem nākotnē” gala ziņojuma VI nodaļā ietvertajiem priekšlikumiem, Klimata un enerģētikas ministrija sniedz sekojošu informāciju. 

2. Konteksts
Rīgas valstspilsētas Daugavas labā krasta centralizētajā siltumapgādē iepriekšējos gados ir veidojusies situācija, kurā akciju sabiedrības “Latvenergo” termoelektrocentrālēs (TEC-1 un TEC-2) elektroenerģijas ražošanas procesā, elektrostacijām strādājot kondensācijas režīmā, siltumenerģija (atlikumsiltums) tiek izvadīta atmosfērā. Vienlaikus faktiskais pieprasījums pēc siltumenerģijas šajā laikā ir ticis apmierināts ar citu, no neatkarīgajiem ražotājiem iepirktu un galvenokārt koksnes kurināmā ražotu siltumenerģiju, kura nereti var būt dārgāka, nekā termoelektrocentrālēs, koģenerācijas režīmā izstrādātas siltumenerģija, šādi radot papildus izmaksas AS “Rīgas Siltums” un siltumenerģijas lietotajiemr.

Minētā situācija ir saistīta  ar apstākli, ka, pirmkārt, lai nodrošinātu elektroapgādes un elektroenerģijas balansēšanas jaudu tirgu pieprasījumu un nodrošinātu energoapgādes drošību, pieprasījums pēc termoelektrocentrālēs ražotās elektroenerģijas var būtiski pārsniegt pieprasījumu pēc lietderīgi izmantojamās siltumenerģijas, kā rezultātā daļa no faktiski izstrādātā siltuma nav lietderīgi izmantojama. Otrkārt, ņemot vērā Rīgas termoelektrocentrāļu vēsturisko ietekmi uz konkurenci siltumapgādes tirgū, lai novērstu dominējošā stāvokļa ļaunprātīgas izmantošanas riskus, Konkurences padome AS “Latvenergo” bija noteikusi tiesiskos pienākumus konkurences nodrošināšanai un sekmēšanai. Minētie pienākumi paredzēja noteikt ilgtermiņā tādas cenas, kas nav vērstas uz konkurentu izslēgšanu no tirgus, proti, cenas, kas nav zemākas par AS “Latvenergo” faktiskajām izmaksām un kas uzņēmumam bija jāņem vērā, piedaloties akciju sabiedrības AS “Rīgas siltums” organizētajos siltumenerģijas iepirkumos. 
Ar 2026. gada 12. februārī Saeimas pieņemtajiem grozījumiem Enerģētikas likumā (stājās spēkā 2026. gada 12. martā) likums tika papildināts ar nosacījumu, ka, ja neatkarīgais siltumenerģijas ražotājs pārdod siltumenerģiju siltumapgādes sistēmas operatoram konkurējošā siltumenerģijas apjoma ietvaros, siltumenerģijas iepirkuma cena nedrīkst pārsniegt regulatora noteikto maksimālo siltumenerģijas iepirkuma cenu siltumapgādes sistēmas operatora konkurējošajam apjomam. Šo nosacījumu uz siltumapgādes sistēmas operatoru, kura lietotājiem piegādātās siltumenerģijas apjoms pārsniedz 2 000 000 megavatstundu gadā, piemēros no 2026. gada 1. oktobra, bet uz pārējiem siltumapgādes sistēmas operatoriem - no 2028. gada 1. oktobra.
Līdz ar šīm izmaiņām tiek sekmēta siltumenerģijas cenu stabilitāte siltumenerģijas patērētājiem, tādējādi veicinot iedzīvotāju un uzņēmumu siltumenerģijas izdevumu prognozējamību. Cenu stabilitāte samazina arī inflācijas spiedienu un pozitīvi ietekmē mājsaimniecību maksātspēju, vienlaikus ļaujot arī uzņēmumiem prognozēt energoresursu izmaksas.
Ņemot vērā minētos apsvērumus, pamatojoties uz Saeimas parlamentārās izmeklēšanas komisijas “Par Saeimas parlamentārās izmeklēšanas komisijas “Par Rīgas valstspilsētas centralizētās siltumapgādes sadārdzinājuma iemesliem un enerģētiskās drošības riskiem nākotnē” un Valsts kontroles revīziju Valsts kontroles lietderības revīzijas ziņojumā “Vai ieguldījumi siltumapgādes un ēku energoefektivitātes uzlabošanā nodrošina ilgtspējīgu un ekonomiski pamatotu siltumapgādi?” ietvertajiem ieteikumiem, iesaistītās institūcijas ir apņēmušās veikt virkni tirgus un normatīvā regulējumu pilnveides pasākumu, kuru mērķis, ir, pirmkārt, nodrošināt Rīgas siltumenerģijas tirgus darbības efektivitāti un sekmēt izmaksu samazināšanos siltumenerģijas lietotājiem, un, otrkārt, pilnveidot siltumapgādes uzņēmuma AS “Rīgas siltums” korporatīvo un saimniecisko pārvaldību, lai nodrošinātu uzņēmuma darbības augstu atbilstību gan pašvaldības siltumapgādes, gan nacionālās energoapgādes, tostarp elektroenerģijas tirgus, ilgtermiņa interesēm, un, treškārt, preventīvi nepieļautu Rīgas valstspilsētas pašvaldības siltumenerģijas tirgus negatīvu ietekmi uz elektroenerģijas vairumtirdzniecības un elektroenerģijas balansēšanas jaudu palīgpakalpojumu tirgiem. 
2.1. Par Parlamentārās izmeklēšanas komisijas un Valsts kontroles ieteikumu ieviešanu
Lai nodrošinātu pārskatāmu un secīgu Parlamentārās izmeklēšanas komisijas un Valsts kontroles ieteikumu ieviešanu, Klimata un enerģētikas ministrija sadarbībā ar nozares ministrijām un iesaistītajām kapitālsabiedrībām ir izstrādājusi turpmāk veicamo pasākumu plānu. Plānotie pasākumi ir iedalīti trīs grupās – īstermiņa, vidēja termiņa un ilgtermiņa pasākumos.
Īstermiņa pasākumi ir vērsti uz tūlītēju ietekmi uz Rīgas centralizētās siltumapgādes tarifu veidojošo izmaksu mazināšanai 2026./2027. gada apkures sezonā. Šajā grupā ietverti pasākumi, kurus iespējams ieviest nekavējoties vai kuri jau ir ieviesti, pilnveidojot siltumenerģijas tirgus regulējumu un organizāciju.
Savukārt vidēja termiņa un ilgtermiņa pasākumi galvenokārt paredz padziļinātu izvērtējumu veikšanu, kuru rezultāti kalpos par pamatu turpmākiem lēmumiem. Šo pasākumu mērķis ir pilnveidot centralizētās siltumapgādes tirgus darbību, uzņēmumu pārvaldību un energoapgādes drošību ilgtermiņā. Vienlaikus jāņem vērā, ka vairāku pasākumu īstenošana būs atkarīga no veikto izvērtējumu secinājumiem, to ekonomiskā pamatojuma, ietekmes uz elektroenerģijas un siltumenerģijas tirgu, kā arī nepieciešamajiem normatīvā regulējuma grozījumiem.
Īstermiņa pasākumu ietvaros jau ir īstenoti divi būtiski regulējuma pilnveidojumi – noteikta maksimālā siltumenerģijas iepirkuma cena tā sauktajam konkurējošajam siltumenerģijas apjomam un precizēta elektrokatlu darbības tarifikācija. Abi pasākumi stiprina ekonomiskā pakāpeniskuma principa piemērošanu un rada priekšnoteikumus efektīvākai konkurencei siltumenerģijas tirgū. Papildus tam līdz 2026. gada apkures sezonas sākumam paredzēts ieviest ik pēc trim stundām organizētu siltumenerģijas tirgu vasaras periodā, kas ļaus elastīgāk izmantot dažādu ražotāju piedāvājumus un samazināt situācijas, kad lietderīgi izmantojams atlikumsiltums netiek izmantots. Tāpat līdz apkures sezonas sākumam plānots noslēgt vienošanos starp AS "Latvenergo" un AS "Rīgas siltums" par fiksēta siltumenerģijas apjoma piegādēm, tādējādi nodrošinot prognozējamāku siltumenerģijas iepirkumu un mazinot cenu svārstību ietekmi.
Vidēja termiņa pasākumi galvenokārt ir saistīti ar sistēmiskiem izvērtējumiem. Piemēram, jau šoruden tiks analizētas iespējas izmantot maģistrālos siltumtīklus kā siltuma akumulācijas elementus vasaras periodā, kas nākotnē varētu palielināt atlikumsiltuma izmantošanu un samazināt siltuma zudumus. Vienlaikus tiks izvērtēta AS "Rīgas siltums" akcionāru struktūra un pārvaldības modelis, lai nodrošinātu efektīvāku publisko interešu īstenošanu un koordināciju starp siltumapgādes un elektroapgādes sektoru.
Būtiska vidēja termiņa darba daļa ir arī Latvijas energosistēmas ilgtermiņa drošības izvērtēšana, analizējot nepieciešamo ģenerācijas jaudu struktūru un Rīgas TEC lomu pēc 2028. gada, īpaši ņemot vērā Baltijas elektroenerģijas sistēmas sinhrono darbību ar kontinentālo Eiropu un nepieciešamību pastāvīgi nodrošināt elektroenerģijas balansēšanas jaudas. Tāpat tiks izvērtēta ekonomiskā pakāpeniskuma principa pilnveidošana, paredzot atlikumsiltuma prioritāti arī gadījumos, kad tas nav zemāko izmaksu resurss, kā arī analizēta iespēja noteikt skaidru pienākumu AS "Latvenergo" konkrētos apstākļos nodrošināt elektroenerģijas ražošanu koģenerācijas režīmā, lai mazinātu lietderīgi izmantojama siltuma izvadīšanu vidē.
 Ilgtermiņa pasākumi ir vērsti uz centralizētās siltumapgādes sistēmas strukturālu pilnveidošanu. Tajos ietilpst izvērtējums par SIA "Rīgas BioEnerģija" integrācijas iespējām AS "Rīgas siltums", kas ļautu izvērtēt iespējamos ieguvumus no efektīvākas uzņēmumu darbības organizācijas un resursu izmantošanas. Vienlaikus paredzēta AS "Rīgas siltums" siltumtīklu attīstības un atjaunošanas plāna īstenošana, kas ilgtermiņā sekmēs tīklu efektivitāti un samazinās siltuma zudumus.
 Turpmākā attīstības posmā paredzēts izvērtēt pāreju uz pilnvērtīgu ik stundas siltumenerģijas tirgu, kad biokurināmā katlumājas būs aprīkotas ar siltuma akumulatoriem un spēs nodrošināt pietiekamu darbības elastību. Savukārt SPRK plāno izstrādāt vadlīnijas atlikumsiltuma izmaksu attiecināšanai uz tarifiem un pārskatīt koģenerācijas metodiku, lai regulējums pilnībā atbilstu aktuālajai tirgus situācijai, tehnoloģiju attīstībai un enerģētikas politikas mērķiem.
Zemāk tabulā Nr. 1 sniegts kopsavilkums par plānotajiem īstermiņa, vidēja termiņa un ilgtermiņa pasākumiem. Savukārt detalizētāka informācija par katru uzdevumu, tā izpildes statusu un sasaisti ar Saeimas parlamentārās izmeklēšanas komisijas un Valsts kontroles ieteikumiem ir sniegta šā informatīvā ziņojuma pielikumā. 
	Īstermiņa pasākumi tarifu veidojošo izmaksu mazināšanai ar tūlītēju ietekmi
	Vidēja termiņa pasākumi
	Ilgtermiņa pasākumi

	· SPRK metodikā noteikt maksimālo siltumenerģijas cenu konkurējošajam siltuma apjomam 03.07.2026. IZPILDĪTS
· SPRK metodikā izdalīt elektrokatlu tarifikāciju 
03.07.2026. IZPILDĪTS
· Ik 3 stundu tirgus ieviešana 01.08.2026.
· AS “Rīgas siltums” un AS “Latvenergo” līguma noslēgšana par fiksēta siltumenerģijas apjoma piegādēm 
30.09.2026.
· AS “Rīgas siltums” publicēt mājas lapā un sniegt informāciju SPRK par iepirkto atlikumsiltumu
Reizi mēnesī 
· EM dot uzdevumu AS “Rīgas siltums”  nodrošināt administratīvo izmaksu lietderības izvērtējumu un samazinājumu atbilstoši valsts pārvaldes institūcijām noteiktajām prasībām. 
31.10.2026. 
· Veikt novērtējumu par iespēju nodot AS “Latvenergo” piederošos ūdenssildāmos katlus AS “Rīgas siltums” valdījumā.
31.12.2026.
	· Izvērtēt maģistrālo siltumtīkla elementu izmantošanu akumulācijai vasarā 
30.09.2026.
· Pārvērtēt AS “Rīgas siltums” akcionāru struktūru 
30.10.2026. 
· AS “Rīgas siltums” tīklu atjaunošanas plāns pēc elektroapgādes sistēmas operatoru 10 gadu attīstības plānu parauga
31.12.2026.
· Izvērtēt energoapgādes jaudu nodrošinājuma struktūru, t.sk. TEC-2 lomu pēc 2028. gada 01.11.2026.
· Ekonomiskā pakāpeniskuma principa precizēšana – prioritāte atlikumsiltumam arī gadījumos, ja tas nav lētākais resurss 
31.12.2026.
· SPRK vadlīniju izstrāde par optimālajiem risinājumiem atlikumsiltuma izmaksu attiecināšanai uz tarifiem 
Sākotnējais novērtējuma ziņojums: 31.12.2026.
Vadlīniju izstrāde
01.07.2029.
· Izvērtēt pienākuma noteikšanu AS “Latvenergo” noteiktos  apstākļos obligāti ražot koģenerācijā 
31.12.2026.
· Pārskatīt SPRK koģenerācijas metodiku. 
3 mēnešu laikā pēc izvērtējuma par iespēju nodot ūdenssildāmos katlus AS “Rīgas siltums” valdījumā
	· Izvērtēt SIA “Rīgas BioEnerģija” integrāciju AS “Rīgas siltums” 
31.03.2027.
· KEM un SPRK izstrādāt regulējumu, kas nosaka lielu siltumapgādes sistēmu operatoriem pienākumu izstrādāt 10 gadu attīstības plānu un tajā obligāti atspoguļojamo informāciju. 
01.07.2027.
· Izvērtēt ik stundas tirgus ieviešanu, kad biokurināmā katlu mājas būs aprīkotas ar siltumakumulatoriem 31.12.2028.



Tabula Nr.1 Pasākumu kopsavilkums

2.2. Siltumenerģijas tirgus raksturojums un tendences 

2.2.1. Siltumenerģijas tarifu un lietotāju izmaksu raksturojums Baltijas valstīs

Raksturojot siltumenerģijas tirgus darbības principus un aktuālo situāciju Igaunijas galvaspilsētas Tallinas siltumenerģijas tirgū, jāmin, ka lielākajam Igaunijas siltumenerģijas ražotājam un piegādātājam “Utilitas”, kas nodrošina siltumapgādi Tallinā, kā arī vairākās citās Igaunijas pilsētās (Valgā, Hāpsalu, Mārdu u.c.), esošais tarifs Tallinā 2026. gada jūlijā ir noteikts 77,82 EUR/MWh (bez PVN) apjomā. Igaunijā regulators (Konkurences pārvalde), atbilstoši normatīvajam regulējumam ir noteikusi maksimālos siltumenerģijas cenu griestus un šobrīd Tallinā noteiktais maksimālais tarifs ir 77,82  EUR/MWh. “Utilitas” saražo lielāko daļu - 1964 GWh - no saviem klientiem piegādātās siltumenerģijas, kas ir ~ 2069 GWh. Arī neatkarīgajiem siltumenerģijas ražotājiem, kuri nodod siltumenerģiju centralizētajā siltumapgādes sistēmā, kā arī ražotājiem, kuri siltumenerģiju ražo koģenerācijas procesā Igaunijas Konkurences pārvalde nosaka maksimālo atļauto tarifu. Uzņēmums “Utilitas” nosaka siltumenerģijas pārdošanas cenu nākamā mēneša sākumā pēc patēriņa perioda, pamatojoties uz faktiskajām izmaksām. Siltumenerģijas pārdošanas cena ir vienāda ar tīkla teritorijā noteikto maksimālo cenu vai zemāka par to, kas tiek paziņota vismaz mēnesi pirms tās spēkā stāšanās. Piebilstams, ka ņemot vērā būtiski mazāku kopējo centralizētās siltumenerģijas apgādes tirgu Tallinā, kā arī būtisku Tallinas siltumapgādes sistēmas operatora īpatsvaru enerģijas ražošanā, Tallinas siltumenerģijas tirgum ir raksturīga zemāka konkurence, un attiecīgi neatkarīgo siltuma ražotāju ietekme uz cenas svārstībām un cenu gala lietotājiem ir būtiski mazāka nekā Latvijā. 
Savukārt Lietuvas galvaspilsētā Viļņā centralizētās siltumapgādes operatora “Miesto Gijos” siltumenerģijas cena 2026. gada jūlijā ir 85,90 EUR/MWh (bez PVN). Centralizētās siltumapgādes cenu Viļņā veido fiksētā cenas komponente, mainīgā cenas komponente, papildu komponente un pievienotās vērtības nodoklis (PVN). Fiksētā cenas komponente 2026. gada jūlijā ir 16,4 EUR/MWh, un to veido tādas izmaksas kā personāla atalgojums, iekārtu amortizācija un tamlīdzīgas izmaksas. Savukārt mainīgā cenas komponente, ko veido kurināmā izmaksas un iepirkums no neatkarīgajiem ražotājiem, 2026. gada jūlijā ir 70,1 EUR/MWh. Lielāko daļu šīs cenas daļas nosaka neatkarīgo siltuma ražotāju pārdotās siltumenerģijas izsoles cena. Atbilstoši Viļņas centralizētās siltumapgādes operatora “Miesto Gijos” praksei, siltumenerģijas tarifs tiek pārskatīts katru mēnesi, un gada siltajos mēnešos, kad pieprasījums pēc siltumenerģijas ir būtiski zemāks, cena parasti samazinās, savukārt apkures periodā tā būtiski kāpj, kopumā gada griezumā piedzīvojot būtiskas svārstības. Ņemot vērā faktu, ka faktiskais pieprasījums pēc siltumenerģijas gada griezumā apkures sezonā nereti var būt pat desmitkārt augstāks nekā vasaras mēnešos, kad siltumenerģijas pieprasījumu veido galvenokārt pieprasījums pēc karstā ūdens, kopumā ir secināms, ka reālais siltumenerģijas izmaksu slogs Rīgas un Viļņas iedzīvotājiem atšķiras būtiski mazāk nekā to varētu secināt, salīdzinot gada vidējās tarifu vērtības. Pamatojot būtiskākos siltumenerģijas tarifu svārstību iemeslus, Viļņas centralizētās siltumapgādes operatora “Miesto Gijos” kā būtiskāko iemeslu cenu svārstībām tradicionāli min svārstīgās izmaksas no neatkarīgajiem siltumenerģijas ražotājiem iepirktajai siltumenerģijai.
Papildus siltumenerģijas uzņēmumu piemēroto tarifu atšķirībām Baltijas valstīs, ir jāpievērš uzmanība arī apstāklim, ka Latvijā, Lietuvā un Igaunijā siltumenerģijai arī tiek piemērotas atšķirīgas pievienotās vērtības nodokļa likmes. Igaunijā tā ir 24% apjomā, Lietuvā – 21% apjomā, bet Latvijā – 12% apjomā, ja siltumenerģijas gala patērētājs ir mājsaimniecība. Ņemot vērā minēto apstākli, faktiskās Rīgas iedzīvotāju izmaksas par MWh siltumenerģijas 2026. gada jūlijā ir zemākās no Baltijas galvaspilsētām, un veido attiecīgi 83,01 EUR/MWh (bez PVN) un 92,97 EUR/MWh (ar PVN) (salīdzinājumam skatīt Grafiku Nr.1 un Nr.2). Savukārt iedzīvotāji Tallinā un Viļņā par MWh siltumenerģiju 2026. gada jūlijā maksās attiecīgi par 3,8% un 11,8% lielāku tarifu nekā Rīgā. Lai gan vēsturiski ir bijuši vērojami periodi, kuros siltumenerģijas tarifi Rīgā ir bijuši vērā ņemami augstāki, nekā pārējās Baltijas valstu galvaspilsētās, pateicoties Klimata un enerģētikas ministrijas, “Rīgas Siltuma” un citu iesaistīto pušu  veiktajiem pasākumiem tirgus darbības uzlabošanai un konkurences stiprināšanai, secināms, ka ir panākts nozīmīgs Rīgas siltumenerģijas tarifu konkurētspējas uzlabojums, kā arī samazināta ārējo siltumenerģijas ražošanas izmaksu ietekmējošo faktoru, it īpaši dabasgāzes cenu, ietekme uz siltumenerģijas lietotāju rēķiniem.

Grafiks Nr.1: Rīgas, Tallinas, un Viļņas siltumenerģijas tarifu (bez PVN) salīdzinājums 2026. gada jūlijā

Grafiks Nr.2: Rīgas, Tallinas, un Viļņas siltumenerģijas tarifu (ar  PVN) salīdzinājums 2026. gada jūlijā



2.3.2. Lietderīgi neizmantotā atlikumsiltuma īpatsvara izmaiņu tendence
Saskaņā ar AS “Latvenergo” apkopotajiem datiem, laika posmā no 2023. gada līdz 2025. gadam, Rīgas termoelektrostacijās saražotās, bet lietderīgam patēriņam neizmantotās siltumenerģijas īpatsvars no kopējā šajās elektrostacijās saražotā siltumenerģijas apjoma ir būtiski samazinājies – no 38% līdz 33%. Šāds samazinājums nozīmē, ka, piemēram, saražojot 1 TWh elektroenerģijas Rīgas 2. Termoelektrostacijā, uzņēmumam ir izdevies samazināt saražotās, bet lietderīgam patēriņam neizmantotās siltumenerģijas apjomu aptuveni 34 GWh apjomā, šādi samazinot  lietderīgam patēriņam neizmantotās siltumenerģija apjomu par aptuveni 14%.  
Jāmin, ka 2024. gada 13. jūnijā Saeima pieņēma grozījumus Enerģētikas likumā (spēkā no 2024. gada 15. jūlija), nosakot pamatnosacījumus atlikumsiltuma izmantošanai siltumapgādē. Ar grozījumiem likums tika papildināts ar jēdziena “atlikumsiltums” definīciju, kas cita starpā aptver arī koģenerācijas procesā radušos atlikumsiltumu. Tāpat tika noteikts, ka siltumapgādes sistēmas operators savā licences darbības zonā iepērk arī atlikumsiltumu, kā arī nosaka pienākumu siltumapgādes sistēmas operatoram, ja to pieļauj siltumenerģijas pārvades un sadales sistēmas tehniskās iespējas, savā licences darbības zonā nodrošināt komersantam, kura darbības rezultātā rodas atlikumsiltums, pieeju siltumenerģijas pārvades un sadales sistēmai.

Grafiks Nr.3: Rīgas termoelektrostacijās saražotās, bet lietderīgam patēriņam neizmantotās siltumenerģijas īpatsvars no kopējā šajās elektrostacijās saražotā siltumenerģijas apjoma
Minētais saražotā, bet lietderīgam patēriņam neizmantotās siltumenerģijas īpatsvara samazinājums ir vērtējams kā ļoti būtisks, ņemot vērā arī apstākli, ka 2025. gada februārī Baltijas valstis pārtrauca paralēlo darbību ar Krievijas un Baltkrievijas energosistēmām, un sekmīgi integrējās kontinentālās Eiropas Savienības valstu sinhroni strādājošajai energosistēmā. Pievienojoties Eiropas Savienības valstu sinhroni strādājošajai energosistēmai ir būtiski mainījies elektroenerģijas balansēšanas jaudu tirgus, kas ir radījis arī lielāku pieprasījumu pēc Rīgas termoelektrostaciju jaudām balansēšanas tirgū. Jāpiebilst, ka termoelektrostaciju darbība balansēšanas jaudu tirgū būtiski ietekmē to darbības režīmus, noteiktos apstākļos palielinot riskus, ka elektroenerģijas izstrādes apjoms un izstrādes laiks var nebūt atbilstošs siltumenerģijas tirgus pieprasījumam un tā iespējām saražoto siltumenerģiju nodot lietotāju lietderīgam patēriņam, tomēr faktiskie statistikas dati norāda, ka elektrostacijas operatoram ir šo risku izdevies sekmīgi novērst.  To ir veicinājušas uzņēmuma plānveidīgas investīciju un darbības optimizācijas aktivitātes (siltuma akumulācijas tvertnes ekspluatācijas uzsākšana 2021. gadā), uzņēmuma AS “Rīgas siltums” 2024. gadā notikusī pāreja no siltumenerģijas nedēļas uz ikdienas tirgu, kas ļāva koģenerācijas stacijām (gan TEC-1 un TEC-2, gan biokurināmā koģenerācijai) efektīvi plānot savu nākamās dienas darbību, balstoties uz elektroenerģijas tirgus rezultātiem, kā arī atjaunīgās enerģijas īpatsvara pieaugums Baltijas valstu elektroenerģijas tirgū vasaras apstākļos, samazinot pieprasījumu pēc termoelektrostaciju jaudām. 
Vienlaikus ir būtiski apzināties, ka Rīgas termoelektrostaciju līdzdalība elektroenerģijas vairumtirdzniecības tirgū un balansēšanas jaudu pakalpojumu tirgū ir būtiska konkurences nodrošināšanai šajos tirgos, kā arī, noteiktos apstākļos, ar būtisku ietekmi uz Baltijas valstu elektroenerģijas pārvades sistēmu darbības stabilitāti un drošību, tāpēc atsevišķos gadījumos Rīgas termoelektrostaciju darbība kondensācijas vai daļējas kondensācijas režīmā, it īpaši saistībā ar šo elektrostaciju dalību balansēšanas jaudu pakalpojumu tirgū, arī nākotnē joprojām var būt ekonomiski un tehnoloģiski nepieciešama. 

2.3.3. Par siltumenerģijas ražošanas avotu aizstāšanas iespējām ar koģenerācijas iekārtām
Vērtējot iespēju veicināt siltumenerģijas ražošanas avotu aizstāšanu ar koģenerācijas iekārtām, norādāms, ka atbilstoši Starptautiskās Atjaunojamās enerģijas aģentūras (turpmāk - IRENA) apkopotajai statistikai, biomasas elektrostaciju vidējā izlīdzinātā elektroenerģijas ražošanas cena 2024. gadā globāli ir sasniegusi vidēji 75 EUR/MWh (cena svārstās amplitūdā no 62 EUR/MWh līdz 170 EUR/MWh). Vienlaikus ir jāpievērš uzmanība, ka atbilstoši IRENA statistikai kopumā globālais biomasas elektrostaciju uzstādītās jaudas izmantošanas rādītājs ir bijis salīdzinoši augsts, vidēji sasniedzot 72% un svārstoties robežās no 57% līdz 82%. Savukārt Latvijas klimatiskās īpatnības un siltumenerģijas pieprasījumam raksturīgās tendences nosaka to, ka pieprasījums pēc siltumenerģijas ir sezonāli izteikti svārstīgs. 
Tas nozīmē, ka arī ar siltumenerģijas ražošanu saistītie ieņēmumi centralizētajās siltumapgādes sistēmās gada griezumā ir izteikti svārstīgi. Savukārt elektroenerģijas vairumtirdzniecības tirdzniecības mēneša vidējās tirdzniecības cenas atbilstoši 2025. gadā vērojamām tendencēm gada griezumā ir izteikti svārstīgas un ir svārstījušās robežās no 43 EUR/MWh līdz 151 EUR/MWh, tostarp vērā ņemamu stundu skaitu sasniedzot arī negatīvu vērtību. Ņemot vērā minēto, koksnes biomasas vai citu atjaunīgo tehnoloģiju elektrostaciju kopējā noslodze gada griezumā Latvijā mēdz būt izteikti zema (zemāka, nekā vidēji industrijā globāli). Šāda nepilnīga iekārtu noslodze rada būtisku risku, ka būtisku daļu no gada (atbilstoši 2025. gada cenu statistikai – kopumā trīs mēnešus) minēto elektrostaciju darbība elektroenerģijas tirgū ir zaudējumus nesoša un nav ekonomiski pamatota. 
Turklāt prognozējamā ierobežotā elektrostacijas noslodze palielina elektrostacijas darbības faktiskās darbības izmaksas arī mēnešos, kuros elektrostacija var rēķināties ar lietotāju pieprasījumu pēc siltumenerģijas. Tas ir saistīts ar nepieciešamību atgūt elektrostacijas sākotnējos kapitālieguldījumus. Arī šajā gadījumā jāpievērš uzmanība, ka obligāts priekšnosacījums biomasas elektrostaciju konkurētspējai ir saražotās siltumenerģijas pilnīga, ekonomiski pamatota izmantošana, un arī izmaksu konkurētspēja ar citām siltumenerģijas ražošanas iekārtām, piemēram, biomasas katliem.  
Līdz ar to secināms, ka esošo siltumenerģijas ražotņu modernizācija, esošās iekārtas aizstājot ar koģenerācijas iekārtām, apdzīvotajās ir ekonomiski pamatota, ievērojot virkni nosacījumiem – pirmkārt, koģenerācijas staciju būvniecība un ekspluatācija Latvijas apstākļos ir pamatota ar nosacījumu, ka tiek nodrošināta visas saražotās siltumenerģijas lietderīga un ekonomiski pamatota realizācija, un, otrkārt, lai nodrošinātu elektrostacijas ekonomiski pamatotu darbību elektroenerģijas tirgū, tās darbībai ir jābūt balstītai uz ilgtermiņa līgumiem un fiksētu elektroenerģijas tirdzniecības cenu, kura atspoguļo elektroenerģijas ražošanas faktiskās izmaksas. Attiecīgi arī secināms, ka enerģijas ražotājs pozitīvu lēmumu par investīcijām, kas nepieciešamas siltumenerģijas ražošanas avotu aizstāšanai ar koģenerācijas ražošanas jaudām var pieņemt, ievērojot sekojošus nosacījumus – elektrostacijas saražotajai siltumenerģijai ir jānodrošina ekonomiski pamatots noiets visu gadu, atbilstoši tās jaudu nosakot atbilstoši pieprasījumam pēc karstā ūdens, vai arī nodrošinot ar to individuālus siltumenerģijas lietotāju objektus, kuros saglabājas augsts siltumenerģijas pieprasījums visa gada griezumā.  
Līdz ar to norādāms, ka centralizētās siltumapgādes sistēmas siltumenerģijas ražošanas iekārtu aizstāšana ar koģenerācijas iekārtām Latvijas pašvaldībās, ir saistīta ar  augstu investīciju risku siltumenerģijas piegādātājiem un pašvaldībām, un šādas investīcijas var tikt pamatotas, izpildoties minētajiem priekšnosacījumiem. Atbilstoši ir secināms, ka par optimālu risinājumu būtu uzskatāmi grozījumi normatīvajā regulējumā (Enerģētikas likumā), kuri pašvaldībām dotu tiesības noteikt komersantiem, kuru uzstādītās siltumenerģijas ražošanas jaudas sasniedz 2 MW un vairāk, pienākumu veikt izvērtējumu, vai konkrētajā pašvaldībā ir ekonomiski pamatoti aizstāt uz ūdens sildāmajiem katliem balstītas siltuma ražotnes ar koģenerācijas iekārtām. Atbilstoši Sabiedrisko pakalpojumu regulēšanas komisijas datiem, kopējais šādiem kritērijiem atbilstošu siltumenerģijas ražotāju skaits sasniedz 78 komersantus, tai skaitā arī ražotājus, kuru siltumenerģijas ražošanas jaudas jau šobrīd veido tieši koģenerācijas iekārtas. Vienlaikus ir būtiski atzīmēt, ka vēsturiski lielākā daļa esošo koksnes biomasas koģenerācijas staciju ir izveidotas, pateicoties obligātā iepirkuma sistēmas nodrošinātajam atbalstam, savukārt to attīstība tirgus apstākļos ir faktiski apstājusies, laika posmā to uzstādītajai elektroenerģijas ražošanas jaudai no 2023. gada līdz 2025. gadam palielinoties tikai par 9,2 MW, kas ir būtiski zemāks apjoms, nekā saules un vēja elektroenerģijas ražotnēm. 

2.3. Par apkures sezonu izvērtējumu un prognozi

2.3.1. 2025./2026. gada apkures sezonas un siltumapgādes komersantu faktiskās rīcības izvērtējumu 
Ar mērķi izvērtēt 2025./2026. gada apkures sezonu un siltumapgādes komersantu faktisko rīcību, KEM vērsās pie SPRK ar lūgumu sniegt viedokli par 2025./2026. gada apkures sezonu un siltumapgādes komersantu faktisko rīcību, un - biedrības “Latvijas siltumuzņēmumu asociācija” ar lūgumu sniegt KEM informāciju par mājsaimniecību maksātspējas disciplīnu un konstatētajām mājsaimniecību grūtībām veikt rēķinu apmaksu komersanta noteiktajā termiņā, kā arī, vai būtu nepieciešams veikt grozījumus MK 2008. gada 21. oktobra noteikumos Nr. 876 "Siltumenerģijas piegādes un lietošanas noteikumi". 
Ievērojot augstākminēto, SPRK informēja, ka SPRK līdz ar siltumapgādes pakalpojumu tarifu  apstiprināšanu izdevis siltumapgādes komersantiem atļaujas pašiem noteikt tarifus kurināmā, iepirktās siltumenerģijas cenu izmaiņu gadījumā, kā arī atsevišķiem komersantiem ir apstiprināti tarifi tabulas veidā un izdota piemērošanas kārtība, kur siltumenerģijas tarifi mainās atkarībā no definētā mainīgā lieluma (iepirktā siltumenerģija, dabasgāze). Minēto atļauju komersanti izmantojuši šajā periodā vairākkārt, tādējādi nodrošinot siltumapgādes tarifu apmēru atbilstoši kurināmā un iepirktās siltumenerģijas cenu izmaiņām. Savukārt komersanti, kuriem izdotas piemērošanas kārtības, katru mēnesi pārskata siltumenerģijas tarifus. Salīdzinot siltumapgādes pakalpojumu tarifus 2025./2026. gada apkures sezonas sākumā un beigās, lielākajai daļai komersantu bija tarifu izmaiņas. Lielākās tarifu izmaiņas izraisīja kurināmā – kokskaidu granulu – cenas pieaugums, it sevišķi komersantiem, kas izmanto galvenokārt šo kurināmo. Atsevišķi komersanti siltumapgādes pakalpojumu tarifus mainīja vairākkārt, jo kurināmo iegādājas biržā. Lielākais tarifu pieaugums bija 34% (kā kurināmais kokskaidu granulas), savukārt lielākais samazinājums – 15%. Saskaņā ar SPRK rīcībā esošo informāciju siltumapgādes komersanti 2025./2026. gada apkures sezonas ietvaros spēja nodrošināt nepārtrauktus siltumapgādes pakalpojumus un atbilstoši tarifu noteikšanas elastīgajiem procesiem savlaicīgi varēja pārskatīt kurināmā un iepirktās siltumenerģijas izmaksas, nosakot jaunus tarifus.
Atbilstoši Asociācijas sniegtajam viedoklim ir uzņēmumi, kas norāda, ka nav konstatētas jaunas vai atšķirīgas mājsaimniecību grūtības veikt apkures maksājumus savlaicīgi, proti, ir, kur maksājumu disciplīna sezonas laikā ir vērtējama kā labāka, un ir arī fiksēta disciplīnas pasliktināšanās. Vienlaikus siltumapgādes uzņēmumi ir lēmuši par līgumsoda nepiemērošanu par laikā nesamaksātajiem rēķiniem, kā arī, saņemot klienta iesniegumu, vienojušies par individuālu norēķinu kārtību. Tomēr, neskatoties uz laikapstākļiem, palielinātu saražotās un piegādātās siltumenerģijas apjomu un attiecīgi lielākiem rēķiniem, siltumapgādes uzņēmumi norādīja, ka nav nepieciešams veikt grozījumus Ministru kabineta 2008.gada 21.oktobra noteikumos Nr. 876 “Siltumenerģijas piegādes un lietošanas noteikumi”, lai mainītu norēķinu kārtību par siltumapgādes pakalpojumiem. 
2.3.2. Par prognozējamo siltumapgādes tirgus regulējuma un veicamo pasākumu ietekmi uz 2026./2027. gada apkures sezonu
Ministru prezidenta 2026.gada 8.jūnija rezolūcijas Nr. 2026-1.1.1./29-29 uzdotā uzdevums paredz ekonomikas ministram sadarbībā ar klimata un enerģētikas ministru un finanšu ministru, pieaicinot SPRK, Rīgas valstspilsētas pašvaldību un AS “Rīgas siltums” līdz 2026. gada 8. jūlijam sagatavot un iesniegt Ministru prezidentam informāciju par iespējām atbilstoši spēkā esošajai tarifu aprēķināšanas metodikai nodrošināt izmaksu samazinājuma, neparedzēto ieņēmumu vai citu izmaksu noviržu ietekmes pārnesi uz AS “Rīgas siltums” siltumenerģijas apgādes pakalpojuma lietotājiem 2026./2027. gada apkures sezonā. Informācijā jānorāda iespējamo ietekmi uz gala tarifu EUR/MWh. Ievērojot minēto uzdevumu, turpmāk tiek sniegta šāda informācija. 
Vērtējot jau šobrīd ieviesto tirgus darbības uzlabojumu un citu pasākumu ietekmi uz siltumenerģijas tarifu Rīgas valstspilsētas pašvaldībā, AS “Rīgas Siltums” pievērš uzmanību, ka iepriekš sekmīgi ieviestais dienas tirgus jau šobrīd ir ļāvis saglabāt spēkā esošajā tarifā iekļauto siltumenerģijas iepirkuma vidējo cenu 56,83 EUR/MWh līmenī, kas ir būtiski zemāks cenas līmenis, nekā AS “Latvenergo” piederošo termoelektrostaciju tarifi. 2025./2026. gada apkures sezonā Rīgas TEC-1 tarifs pieņemts 66,08 EUR/MWh, TEC-2 tarifs pieņemts 70,06 EUR/MWh un TEC-2 vienošanās tarifs bija 60 EUR/MWh. Tā kā visi minētie tarifi ir lielāki par vidējo iepirkuma cenu, samazinājums līdz 56,83 EUR/MWh vidējai iepirkuma cenai veidojas, tajā iekļaujot dienas tirgus un visu neatkarīgo ražotāju salīdzinošo izdevīgumu. Arī jāmin, ka 2026.gada jūlijā AS “Latvenergo” tarifi TEC-1 ir 74,56 EUR/MWh un TEC-2 ir 78,90 EUR/MWh, kas atbilst dabasgāzes cenai 52,50 EUR/MWh. 
Dienas tirgus ļāva spēkā esošajam tarifam paredzēt siltumenerģijas iepirkuma vidējo cenu 56,83 EUR/MWh līmenī, AS “Rīgas Siltums” katru mēnesi atjauno neparedzēto ieņēmumu / izdevumu aprēķinu. Kopā periodā no 2025. gada oktobra līdz 2026. gada maijam pirktās siltumenerģijas dēļ radušies tieši neparedzētie izdevumi 1,2 miljonu eiro apmērā.  Jāatzīmē, ka AS “Rīgas Siltums” ir iesniegusi SPRK jaunu tarifa projektu, kurā līdzšinējo neparedzēto izdevumu komponenti 2,05 EUR/MWh (ko piemēro līdz 30.09.2026.) plānots aizstāt ar neparedzēto ieņēmumu komponenti -0,92 EUR/MWh (no 01.10.2026.), attiecīgajā pozīcijā samazinot kopējo tarifu vērtību. Vienlaikus jāpievērš uzmanība, ka minētais tarifu projektā iekļautais samazinājums ir aplēse, kas veikta balstoties uz tarifa aprēķināšanas mirklī pieejamajiem tirgus datiem, un galīgā komponente tiks noteikta aptuveni mēnesi pirms jaunā tarifa spēkā stāšanās datuma, balstoties uz aktuālākajiem pieejamajiem datiem.
AS “Rīgas siltums” sniedzis informāciju, ka siltumenerģijas apgādes pakalpojumu tarifu aprēķināšanas metodikas noteiktajā kārtībā izmaksu samazinājumi, ja tādi rodas, īpaši neparedzēto ieņēmumu gadījumā, tiek automātiski novirzīti pakalpojuma lietotājiem.  Situācija globālajā energoresursu tirgū, kas ir veicinājusi arī vietējā kurināmā, šķeldas, ražošanas izmaksu pieaugumu, kopumā tirgus, rada spiedienu uz uzņēmuma ražošanas izmaksām. Tāpat arī jāmin, ka spēkā esošajā tarifā iekļautās pastāvīgās izmaksas ir mazākas nekā faktiskās izmaksas, kas uzņēmumam jāsedz, tāpēc citus izmaksu samazinājumus AS “Rīgas siltums” neparedz. Vienlaikus, neskatoties uz globālo energoresursu cenu kāpuma izraisīto spiedienu uz tarifu, šobrīd izstrādātais AS “Rīgas siltums” tarifa projekts paredz stabilu tarifu, kas, attiecībā pret spēkā esošo tarifu mainīsies no 83,01 EUR/MWh (bez PVN) uz 82,90 EUR/MWh (bez PVN) laika periodā no 01.10.2026. līdz 30.09.2027. Detalizācijai AS “Rīgas siltums” aicina skatīt SPRK 2026. gada 6. jūnijā publicēto kopsavilkumu par AS “Rīgas siltums” tarifu projektu no 2026. gada 1. oktobra, kas balstīts uz aktuālajām uzņēmuma pastāvīgajām izmaksām.
Mainīgo izmaksu sadaļā samazinājumi nav novērojami sakarā ar dabasgāzes sadārdzinājumu, kas virza arī iepirktās siltumenerģijas sadārdzinājumu, kamēr plašāka enerģijas sadārdzināšanās noved arī pie šķeldas cenas kāpuma. Šie sadārdzinājumi vēl nav aplēšami, tāpēc jau iesniegtajā tarifa projektā energoresursu cenas nav mainītas. Šīs izmaiņas tiks veiktas, kad būs skaidrība par AS “Rīgas siltums” un sadarbības partneru noslēgtajiem energoresursu piegādes līgumiem un no tā izrietošajām siltumenerģijas ražošanas izmaksām. 
AS “Rīgas Siltums” ir izvērtējusi iespējas būtiski samazināt vai vispār atteikties no  ražotāju garantētā apjoma, palielinot iepirkuma konkurējošo apjomu. Ja tiks pieņemts lēmums daļu garantētā apjoma atstāt 2026./2027.apkures sezonā, tad tas tiks paredzēts tikai zemu ārgaisa temperatūru periodos, kad paaugstinās siltumapgādes drošības prasības. Šos periodus noteiks operators atbilstoši meteoroloģiskajai prognozei. Var pieņemt, ka šo izmaiņu rezultātā garantētās iepirkuma daļas ilgums samazināsies no 4 mēnešiem iepriekšējā apkures sezonā uz aptuveni 4 nedēļām. Jaunie noteikumi tiks ieviesti Valsts kontroles noteiktajā termiņā līdz 15.10.2026.  

3. Turpmākā rīcība
Ņemot vērā, ka vairākos no Ministru prezidenta rezolūcijā uzdotajiem uzdevumiem ir pienākums veikt tiesību aktu analīzi, pārliecinoties par to, vai iecerēto siltumenerģijas tirgus pasākumu ieviešanai ir nepieciešams veikt normatīvā regulējuma pilnveidi, vai arī tā ir īstenojama esošā normatīvā regulējuma ietvaros, kā arī ir nepieciešams saņemt citu iesaistīto pušu, piemēram, elektroenerģijas pārvades sistēmas operatora, AS ”Augstsprieguma tīkls” novērtējumu par atsevišķu ierosināto pasākumu ietekmi uz elektroenerģijas vairumtirdzniecības tirgus darbību un elektroenerģijas balansēšanas jaudu pakalpojumu tirgus darbību, lai atspoguļotu rezolūcijas pasākumu ieviešanas gaitu un to laikā gūtos secinājumus, Klimata un enerģētikas ministrija rosina, ka par tālākajiem soļiem siltumenerģijas tirgus pilnveidei Ministru kabinetam ir jālemj atkārtoti, balstoties uz atkārtotu informatīvo ziņojumu. 
Ievērojot augstākminēto, Klimata un enerģētikas ministrijas priekšlikums ir minētā informatīvā ziņojuma, kuram būtu jāietver informācija par iespējamo normatīvo aktu grozījumu izstrādes gaitu siltumenerģijas tirgus pilnveidei, kā arī par pieņemtajiem lēmumiem saistībā ar iespējamo uzņēmuma SIA “Rīgas Bioenerģija” integrāciju AS “Rīgas siltums” un AS “Latvenergo” piederošo ūdenssildāmo katlu nodošanu AS “Rīgas Siltums” valdījumā,  iesniegšana Ministru kabinetā  līdz 2027. gada 31. janvārim.  

	

PIELIKUMS
Informatīvajam ziņojumam 
“Par pasākumiem Rīgas valstspilsētas centralizētās siltumapgādes izmaksu samazināšanai” 

Uzdevumi, to izpildes statuss, atbildīgās un iesaistītās institūcijas un termiņi


	Uzdevums
	Izpilde
	Vadošā institūcija atbilstoši  normatīvajos aktos noteiktajai kompetencei
	Iesaistītās institūcijas
	Termiņš un uzdevuma nr.

	1. KEM izvērtēt, sagatavot un iesniegt MK grozījumus Enerģētikas likumā, nosakot siltumapgādes sistēmas operatoram
skaidru pienākumu iepirkt siltumenerģiju secīgi no lētākās pieejamās un
aizliegumu iepirkt dārgāku, ja pieejams lētāks (ekonomiskā pakāpeniskuma
principa precizēšana), kā arī nosakot koģenerācijas un atlikumsiltuma prioritāti
centralizētajā siltumapgādē un atlikumsiltuma definīciju.
	Atbilstoši Ministru prezidenta rezolūcijai KEM kopīgi ar līdzatbildīgajām institūcijām plāno izvērtēt iespējamo grozījumu nepieciešamību Enerģētikas likumā laika posmā no 2026. gada 1. jūlija līdz 2026. gada 15. septembrim, kā arī līdz 2026. gada 31. decembrim sniedzot informāciju par novērtējuma rezultātiem un, gadījumā, ja tiks identificēta nepieciešamība veikt likuma grozījumus, sagatavojot plānoto grozījumu redakciju. 
	KEM
	EM, SPRK, Konkurences padome, AS “Rīgas Siltums", AS “Latvenergo”, LSUA 
	31.12.2026.



	2. KEM sadarbībā ar FM, EM, SPRK un Konkurences padomi – izvērtēt,  sagatavot un iesniegt MK nepieciešamos grozījumus normatīvajos aktos, lai noteiktu 
 obligātu pienākumu AS “Latvenergo” strādāt
koģenerācijas režīmā, kad TEC darbojas elektroenerģijas ražošanai un centralizētajā siltumapgādē pastāv pieprasījums, lai novērstu lietderīgi
izmantojama siltuma izvadīšanu un risku, ka jāatgriež saņemtais valsts atbalsts. 
	Atbilstoši Ministru prezidenta rezolūcijai KEM kopīgi ar līdzatbildīgajām institūcijām līdz 2026. gada 31. decembrim plāno izvērtēt tādu iespējamo normatīvā regulējuma grozījumu nepieciešamību, kas noteiktu pienākumu AS “Latvenergo” termoelektrostacijām strādāt koģenerācijas režīmā. Minētais termiņš ir minimāli nepieciešamais, jo Komisijas piedāvājums paredz būtisku uzņēmuma termoelektrostaciju saimnieciskās darbības prioritāšu maiņu, pakārtojot elektroenerģijas ražošanu siltumenerģijas ražošanai, respektīvi – AS "Latvenergo" atbilstoši Komisijas priekšlikumam varēs piedāvāt “NordPool” nākamās dienas tirgū tikai to elektroenerģijas apjomu, kuru būs iespējams izstrādāt, ievērojot siltumapgādes operatora siltumenerģijas pieprasījumu, savukārt dalība Baltijas balansēšanas jaudu tirgū nebūs iespējama. Šāda ražošanas prioritāšu maiņa rezultēsies būtiska jaudu apjoma izslēgšanā no balansēšanas jaudu un elektroenerģijas tirgus lielākajā gada stundu daļā, kas radīs līdz šim neizvērtētas sekas jo īpaši pīķa pieprasījuma laikā. 

Ievērojot šī risinājuma potenciālo ietekmi uz jaudu pieejamību, AS "Latvenergo" sniegs informāciju pārvades sistēmas operatoram AS "Augstsprieguma tīkls" scenārija aplēsei un iekļaušanai ikgadējā pārvades sistēmas operatora ziņojumā. 

Savukārt, lai samazinātu potenciāli lietderīga siltuma izvadīšanas risku, AS "Latvenergo" un AS "Rīgas siltums" strādā pie risinājumiem nākamajai apkures sezonai, kas sevī ietver:
1)	bāzes siltumenerģijas piegādes, par kurām vienošanos paredzēts noslēgt līdz š.g. 30. septembrim;
2)	līdz š.g. 1. augustam, papildus esošajam ikdienas siltumenerģijas tirgum, izstrādāt un uzsākt vasaras sezonas ik 3 stundu siltumenerģijas tirgus pilotprojektu;
3)	siltumtīkla elementu izmantošanu akumulācijas risinājumam, par kuru notiek kopīgs uzņēmumu tehnisko ekspertu izvērtējums un finansējuma piesaiste izpētes stadijai.
	KEM
	EM, FM, SPRK, Konkurences padome, AS “Latvenergo”, AS “Rīgas siltums”,  LSUA
	31.12.2026.

	3.  
3.1. SPRK - pārskatīt 2010. gada koģenerācijas
tarifu metodiku atbilstoši esošajam tirgum, nodalīt koģenerācijas
siltuma cenu noteikšanu no ūdenssildāmā katla līdzības.

3.2.Izstrādāt vadlīnijas
atlikumsiltuma izmaksu attiecināšanai uz tarifiem un elektrokatlu darbības
tarifikāciju, aktīvi izmantojot likumā paredzētās tiesības lietotāju interešu aizsardzībai.

 3.3. Sadarbībā ar AS “Rīgas siltums” saimnieciski un tehniski
pamatoti izvērtēt lielas jaudas elektrokatlu ieviešanu un koģenerācijas siltuma
pilnīgu integrēšanu sistēmā.
	3.1. Tarifu aprēķināšanas metodiku pārskatīšana un kārtība maksimālās siltumenerģijas iepirkuma cenas noteikšanai:
3.1.1. Izpildot Enerģētikas likuma 49. panta 1.6 daļu un Pārejas noteikumu 109. punktu ar SPRK 29.06.2026. pieņemto lēmumu Nr. 1/15 “Kārtībā maksimālās siltumenerģijas iepirkuma cenas noteikšanai, kuru siltumapgādes sistēmas operators piemēro konkurējošajam siltumenerģijas apjomam” ir noteikts princips siltumenerģijas maksimālas cenas noteikšanai, kuru AS “Rīgas siltums” piemēros konkurējošā siltumenerģijas apjoma iepirkumam no 2026.gada 1.oktobra (Enerģētikas likuma pārejas noteikumu 108. punkts). 
 3.1.2. 29.06.2026. SPRK pieņēma arī lēmumu Nr. 1/14 “Siltumenerģijas apgādes pakalpojumu tarifu aprēķināšanas metodika”, nosakot jaunu, pilnveidotu siltumenerģijas ražošanas, sadales un pārvades, un tirdzniecības tarifu aprēķināšanas kārtību, kas  cita starp nosaka arī nosacījumus elektrokatlu darbības ietveršanai siltumenerģijas apgādes tarifā un to integrēšanu siltumapgādes sistēmā.

3.1.3. Savukārt SPRK 2010.gada 11.jūnija lēmuma Nr. 1/10 “Koģenerācijas tarifu aprēķināšanas metodika” pārskatīšana un izmaiņu, kas saistāmas ar Valsts kontroles revīzijā konstatēto, veikšanu plānots īstenot līdz 2028. gada 1. jūnijam, atbilstoši Valsts kontroles revīzijas ieteikumu ieviešanas termiņiem. Šo izmaiņu veikšanai nepieciešama dziļāka izpēte par dažādu metožu ietekmi uz tarifu vērtībām,  ieinteresēto pušu pilnvērtīga iesaiste, ko paredz labas pārvaldības princips, kā arī nepieciešamību papildus izvērtēt metodes izmaiņu ietekmi uz termoelektrostaciju izveidē saņemto valsts atbalsta nosacījumu izpildi un Eiropas Parlamenta un Padomes 2011. gada 25. oktobra regulas Nr. 1227/2011 par enerģijas vairumtirgus integritāti un pārredzamību nosacījumu ievērošanu. Vienlaikus, metodikas pārskatīšana cieši saistīta ar 8.4. punktā minēto ūdensildāmo katlu izvērtējumu. Ja tā rezultātā tiek konstatēts, ka labākais risinājums ir nodot AS “Latvenergo” piederošos katlus AS “Rīgas Siltums” rīcībā, tad metodikas pārskatīšana tiktu optimizēta un veikta 3 mēnešu laikā no šī izvērtējuma pabeigšanas. SPRK  Koģenerācijas tarifu aprēķināšanas metodikas izmaiņu izvērtēšanu ir uzsācis 2026.gada jūlijā pēc darba noslēgšanas pie Siltumenerģijas apgādes pakalpojumu tarifu aprēķina metodikas un maksimālās siltumenerģijas iepirkuma cenas Rīgā noteikšanas kārtības apstiprināšanas.

3.2. SPRK vadlīnijas atlikumsiltuma izmaksu attiecināšanai uz tarifiem izstrādājamas atbilstoši Valsts kontroles revīzijas “Vai ieguldījumi siltumapgādes un ēku energoefektivitātes uzlabošanā nodrošina ilgtspējīgu un ekonomiski pamatotu siltumapgādi?” ieteikumu ieviešanas plānā noteiktajam termiņam – 01.07.2029. Šāds termiņš saistīts ar to, ka vēl nav izveidojusies prakse rūpnieciskā atlikumsiltuma izmantošanai (komersanti tikai uzsāk projektus), ir izsniegta atļauja par speciālo regulatīvo vidi (regulatīvo smilšukasti) par datu centra siltuma izmantošanu līdz 2028.gada decembrim, tādēļ arī termiņš noteikts pēc speciālās regulatīvās vides rezultātu izvērtēšanas. Vienlaikus, sākotnējo izvērtējumu par prognozējamajiem metodikas grozījumiem jāizstrādā līdz 31.12.2026.

3.3. Daļā izpildīts pie 3.1.2. apakšpunkta, daļā par elektrokatla darbības efektivitātes izvērtēšanu turpinās, testējot elektrokatla darbību speciālās regulatīvās vides ietvaros.
	SPRK
	AS “Rīgas Siltums”, AS “Latvenergo”,  LSUA
	3.1.1. Izpildīts Publicēts 01.07.2026 (Latvijas Vēstnesis, 2026, 123. nr.)
3.1.2.  Izpildīts Publicēts 03.07.2026. (Latvijas Vēstnesis, 2026, 125A. nr.)
3.1.3. Izpildē līdz 01.06.2028.






















3.2. Izpildē līdz 01.07.2029. 

3.3. Daļā izpildīts pie  3.1.2. apakšpunkta, daļā turpinās līdz
01.07.2028.

	4.   
4.1. AS “Rīgas siltums” sadarbībā ar SPRK - pilnībā nodrošināt ekonomiskā pakāpeniskuma principu un
konkurenci iepirkumā, ieviešot pilnīgu nākamās dienas (un perspektīvā stundas)
siltumenerģijas tirgu ar atbilstošām lotēm un sankcijām par neizpildi, lai aizstātu
nepilnīgo iknedēļas iepirkuma modeli.


4.2. Atkārtoti izvērtēt SIA “Rīgas BioEnerģija”
integrāciju, pārskatīt ārpakalpojumu praksi atbilstoši Publiskas personas finanšu
līdzekļu un mantas izšķērdēšanas novēršanas likuma 9.1 pantam.
	Saskaņā ar AS “Rīgas siltums” sniegto informāciju, konkurējošā apjoma  ekonomiskā pakāpeniskuma princips tiek realizēts atbilstoši Enerģētikas likuma nosacījumiem, ievērojot sekojošus veiktos un plānotos pasākumus un apsvērumus:  
· Nākamās dienas (ikdienas tirgus) ir pilnībā ieviests sākot ar 2025. gada oktobri. 
· Iepirkumā ierobežojums lotēm iepriekš nav ticis piemērots.
· Sankcijas par iepirkuma apjomu neizpildi ir paredzētas līgumos ar ražotājiem un  2025./2026. apkures sezonas izsoles noteikumos.
· AS “Rīgas siltums” organizē pilotprojektu (termiņš līdz 01.08.2026.) ieviešot vasaras ikdienas siltumenerģijas izsoles 2. kārtu  - 3 stundu periodiem. Atbilstoši pilotprojekta rezultātiem, AS “Rīgas Siltums” noteiks, vai ir iespēja to realizēt pastāvīgi sākot ar apkures sezonu. Tiks izvērtēts arī ik stundas tirgus, taču tas var būt iespējams, kad biokurināmā katlu mājas būs aprīkotas ar siltumakumulatoriem (SIA “Rīgas BioEnerģija plāno nodot ekspluatācijā 2028.gadā), jo biokurināmā katliem ir zems slodžu izmaiņu ātrums.
· AS “Latvenergo” sadarbībā ar AS “Rīgas siltums” izvērtē iespējas slēgt vienošanos par fiksēta siltumenerģijas apjoma iepirkumu 2026./2027. g. apkures sezonā par cenu, kas ir zemāka par SPRK apstiprinātu tarifu. Termiņš 30.09.2026.
· AS “Rīgas siltums” sadarbībā ar AS “Latvenergo” izvērtē iespēju izmantot maģistrālos siltumtīklus siltumakumulācijai vasaras un pārejas periodos papildus atlikumsiltuma uzņemšanai. Izpētes termiņš 30.09.2026.

Papildus, SIA “Rīgas BioEnerģija” integrācijas izvērtējumam AS “Rīgas siltums” veic  iepirkuma procedūru konsultantu piesaistei. Izvērtējuma iesniegšanas termiņš AS “Rīgas siltums” akcionāriem saskaņā ar Valsts kontroles ieteikumiem  - 31.03.2027. Atbilstoši sākotnējam novērtējumam, iespējamā  SIA “Rīgas BioEnerģija” integrācija AS “Rīgas siltums” var būtiski skart uzņēmuma kā siltumenerģijas tirgus operatora, siltumenerģijas izcelsmes apliecinājumu sistēmas operatora, kā arī pārvades sistēmas operatora tiesību un pienākumu loku, un noteikt nepieciešamību pēc papildus grozījumiem normatīvajā regulējumā (Enerģētikas likumā). 

AS “Rīgas siltums” regulāri veic tās īpašumā, valdījumā un faktiskā valdījumā (citu īpašnieku nekustamajā īpašumā izvietoto) esošo siltumtīklu apsekošanu un ikgadējo hidraulisko pārbaudi. Sabiedrības rīcībā ir pieejama informācija par siltumtīklu izvietojumu un izbūves veidu. Veicot siltumtīklu atjaunošanu teritorijās, kur izvietoti citu īpašnieku siltumtīkli, AS “Rīgas siltums” izvērtē iespēju pārņemt citiem īpašniekiem piederošos siltumtīklus, vēršoties pie siltumtīklu lietotājiem ar lūgumu pārcelt siltumtīklu piederības robežu, lai iekļautu siltumtīklus pārbūves darbu plānos. AS “Rīgas siltums” tiks izveidota starpdepartamentu darba grupa. Tās uzdevums būs sagatavot rīcības plānu citu īpašnieku siltumtīklu pārņemšanai Sabiedrības īpašumā, kā arī sniegt priekšlikumus par šī procesa īstenošanu. Ņemot vērā trešo pušu iesaisti konsultācijās, minētās darba grupas prognozējamais nepieciešamais darbības ilgums šobrīd nav precīzi identificējams.
	AS “Rīgas siltums”
	EM, SPRK, AS “Latvenergo”, Rīgas valstspilsētas pašvaldība,  LSUA
	4.1.  01.10.2026
4.2. 31.03.2027

	5.   AS “Latvenergo” un EM (kā kapitāla daļu turētājai) -nodrošināt TEC atlikumsiltuma pilnvērtīgu nodošanu sistēmā un regulāru ziņošanu, tai skaitā publiskus datus, par izvadīto apjomu. 


	Saistīts ar rezolūcijas punkta Nr. 2. izpildi. 

Atbilstoši 2. punktā minētajam, KEM izvērtēs tādu iespējamo normatīvā regulējuma grozījumu nepieciešamību, kas noteiktu pienākumu AS “Latvenergo” termoelektrostacijām strādāt koģenerācijas režīmā. Vienlaikus, saskaņā ar AS "Latvenergo” redzējumu, pilnvērtīgai atlikumsiltuma nodošanai siltumapgādes sistēmā ir nepieciešams efektīvs siltumenerģijas tirgus modelis, kas ir pakārtots elektroenerģijas ražošanai. Ievērojot plānotās izmaiņas siltumenerģijas tirgus organizācijā, ieviešot ik 3 stundu tirgu, informāciju par izvadītā atlikumsiltuma apjomu varēs publiskot pēc pilnvērtīga ik 3 stundu tirgus izveides. AS “Rīgas siltums” ir gatavs sniegt nepieciešamās konsultācijas siltumenerģijas ražošanas datu aprites jautājumos.
	KEM
	EM, AS “Rīgas Siltums”, AS “Latvenergo”,  LSUA
	31.12.2026.


	6.  Konkurences padomei - pabeigt uzsākto Latvenergo rīcības izvērtējumu, skaidri
definēt “ilgtermiņa vidējo papildu izmaksu” saturu un izvērtēt tirgus modeļa
atbilstību konkurences tiesībām, lai novērstu lētākā produkta noraidīšanu.

	Konkurences padome 2026. gada 21. maijā pieņēma lēmumu Nr. 27, ar kuru atcēla AS “Latvenergo” noteiktos tiesiskos pienākumus, secinot, ka pašreizējos tirgus apstākļos nepastāv tāds konkurences ierobežošanas risks, kas pamatotu šo ex ante pienākumu turpmāku saglabāšanu. 
Tiesisko pienākumu izvērtējuma gaitā Konkurences padome identificēja atsevišķus ar tirgus organizāciju saistītus jautājumus un ir sagatavojusi un nosūtījusi AS “Rīgas siltums” vēstuli, vēršot uzmanību uz iespējamiem konkurences un ekonomiskā pakāpeniskuma principa īstenošanas izaicinājumiem esošajā siltumenerģijas iegādes modelī. 
Konkurences padomes ieskatā, turpmākie jautājumi par siltumenerģijas iegādes modeļa pilnveidošanu primāri ir risināmi nozaru politikas un tirgus organizācijas ietvaros. Konkurences padome ir gatava atbilstoši savai kompetencei sniegt konsultācijas un iesaistīties diskusijās par iespējamiem risinājumiem, vienlaikus uzsverot, ka jebkuram risinājumam jānodrošina atbilstība Konkurences likuma prasībām, ekonomiskā pakāpeniskuma principa ievērošana un efektīvas konkurences saglabāšana tirgū.
	Konkurences padome
	AS “Rīgas siltums”,  LSUA
	Izpildīts ar KP lēmumu Nr. 27. 

21.05.2026.

	7. Rīgas valstspilsētas pašvaldībai un EM (kā kapitāla daļu turētājām) - nodrošināt aktuālu akcionāra gaidu vēstuli, uzraudzīt izvirzīto
mērķu izpildi, kā arī pārskatīt AS „Rīgas siltums” kapitāla daļu pārvaldību (tostarp
akcionāru struktūras optimizāciju un valdes un padomes nominācijas kārtību).Valsts kancelejai — pārskatīt kapitāla daļu
sadalījumu iestādēm.


	Saskaņā ar Ekonomikas ministrijas sniegto informāciju, 2026. gada 2. martā AS “Rīgas siltums” kārtējā akcionāru sapulcē apstiprināja kopīgu AS “Rīgas siltums” akcionāru gaidu vēstuli, kā arī regulāri tiek uzraudzīta finanšu un nefinanšu mērķu izpilde.

Par akcionāru struktūru skatīt informatīvā ziņojuma. 10. priekšlikumu. Ekonomikas ministrijas kompetencē esošie jautājumi par publiskas personas kapitālsabiedrību pārvaldību un padomes nominācijas kārtību tiek īstenoti normatīvajos aktos noteiktās valsts kapitāldaļu turētāja funkcijas ietvaros un padomes locekļu nominācijas procesā tiek ievērots Publiskas personas kapitāla daļu un kapitālsabiedrību pārvaldības likumā un Ministru kabineta 2020. gada 7. janvāra noteikumos Nr. 20 "Valdes un padomes locekļu nominēšanas kārtība kapitālsabiedrībās, kurās kapitāla daļas pieder valstij vai atvasinātai publiskai personai" noteiktais.

2026. gada 2. martā AS “ Rīgas siltums ” kārtējā akcionāru sapulcē izskatīts un pieņemts lēmums par izmaiņām AS “ Rīgas siltums” statūtos, nosakot, ka padomes sastāvā ir trīs padomes locekļi (iepriekš bija pieci padomes locekļi).

Attiecībā par AS “Rīgas siltums” akcionāru gaidu vēstuli - ar  AS “Rīgas siltums” kārtējās akcionāru sapulces 2026.gada 2.marta lēmumu Nr. 3 (protokols Nr.1, jautājums Nr.3) apstiprināta AS “Rīgas siltums” akcionāru gaidu vēstule 2026.-2030.gadam. Ar minēto  AS “Rīgas siltums” gaidu vēstuli var iepazīties publiski, proti, AS “Rīgas siltums” tīmekļvietnē www.rs.lv sadaļā “Korporatīvā pārvaldība” – “Akcionāru pieņemtie lēmumi” https://www.rs.lv/saturs/akcionaru-pienemtie-lemumi.

AS “Rīgas siltums” ņem vērā AS “Rīgas siltums” akcionāru aicinājumus, veicot valdes locekļu atlases procesus, ievērot Ministru kabineta 2020.gada 7.janvāra noteikumus Nr.20 "Valdes un padomes locekļu nominēšanas kārtība kapitālsabiedrībās, kurās kapitāla daļas pieder valstij vai atvasinātai publiskai personai".

Lai stiprinātu sabiedrības uzticību lēmumu pieņemšanas procesam un mazinātu iespējamos interešu konfliktus, būtu izvērtējams esošais valsts kapitāldaļu pārvaldības modelis siltumapgādes nozarē, nodrošinot skaidru īpašnieka funkciju nošķiršanu starp siltumenerģijas ražotājiem un pircējiem.
Rīgas valstspilsētas pašvaldība ir gatava iesaistīties Ministru prezidenta rezolūcijā paredzētajā starpinstitūciju darbā un sniegt nepieciešamo informāciju par pašvaldības kompetencē esošajiem jautājumiem, lai sekmētu ilgtspējīgas, ekonomiski pamatotas un energodrošas centralizētās siltumapgādes attīstību Rīgā.
Attiecībā uz  uzdevumu par AS „Rīgas siltums” kapitāla daļu pārvaldību EM šobrīd veic valsts līdzdalības pārvērtēšanu AS “Rīgas siltums”,  sagatavojot MK rīkojuma projektu “Par valsts līdzdalības saglabāšanu akciju sabiedrībā AS “Rīgas siltums” un tās vispārējo stratēģisko mērķi” (TA ID: 26-TA-1407) tālākai virzībai TAP un izskatīšanai Ministru kabineta sēdē, lai Ministru kabinets varētu pieņemt  attiecīgo lēmumu par valsts līdzdalību  AS „Rīgas siltums”.
	EM,  Rīgas valstspilsētas pašvaldība
	AS “Rīgas siltums”,  LSUA

	30.10.2026.



	8.  
8.1. KEM – izvērtēt un informēt MK, sagatavojot informatīvo ziņojumu par jaudu pārvaldības un
siltumavotu pieslēgšanas regulējumu, lai novērstu nesamērīgu jaudu pārpalikumu
un nodrošinātu enerģētisko drošību. 

8.2. KEM noteikt skaidru TEC lomu pēc 2028.
gada un balansēšanas jaudu nodrošināšanu pēc atslēgšanās no BRELL (tostarp par siltuma ražošanas turpināšanu koģenerācijas režīmā un investīcijām
Rīgas centralizētajā siltumapgādē), kā arī savlaicīgi pieņemt lēmumu par
siltumcentrāles „Imanta” koģenerācijas energobloka turpmāko izmantošanu
enerģētiskās drošības kontekstā.)

8.3. KEM sadarbībā ar EM
Informēt kompetentās institūcijas par nepieciešamību uzraudzīt un auditēt SIA “BioEx” biržas darbību, tajā skaitā datu pārvaldību. 

8.4. KEM izstrādāt valsts stratēģiju
centralizētajai siltumapgādei, ņemot vērā tehnoloģisko attīstību un mijiedarbību
ar elektrības tirgu un, kura ir saistoša pašvaldībām.
	8.1. Atbilstoši Ministru prezidenta rezolūcijai, KEM, kopīgi ar līdzatbildīgajām institūcijām plāno izvērtēt iespējamo grozījumu nepieciešamību normatīvajā regulējumā līdz 2026. gada 31. decembrim. Minētā uzdevuma izpildes termiņu nosaka apsvērums, ka ievērojot risinājumu potenciālo ietekmi uz jaudu pieejamību elektroenerģijas vairumtirdzniecības tirgu un elektroenerģijas balansēšanas jaudu pakalpojumu tirgu, AS "Latvenergo" sniegs informāciju pārvades sistēmas operatoram AS "Augstsprieguma tīkls" scenārija aplēsei un iekļaušanai ikgadējā pārvades sistēmas operatora ziņojumā. 

8.2. Attiecībā uz TEC lomas pēc 2028.gada noteikšanas un balansēšanas jaudu nodrošināšanu pēc atslēgšanās no BRELL KEM paskaidro, ka regulējums jau nodrošina minēto darbību veikšanu kā pastāvīgu funkciju. Elektroenerģijas tirgus likuma 9.panta pirmā daļa nosaka, ka  sistēmas operators tā licences darbības zonā un termiņā ir atbildīgs par sistēmas darbību, apkalpošanu un drošumu, sistēmas vadību un attīstību, savienojumu ar citām sistēmām, kā arī par sistēmas ilglaicīgu spēju nodrošināt elektroenerģijas transportēšanu atbilstoši prognozētajam pieprasījumam. Savukārt Ministru kabineta 2026.gada 26.maija noteikumu Nr.285 “Klimata un enerģētikas ministrijas nolikums” 4.2.2.apakšpunkts paredz, ka KEM  enerģētikas politikas jomā nodrošina enerģētikas infrastruktūras darbības noturību, attīstību un energoapgādes drošumu.  Savukārt minētā nolikuma 5.1. un 5.2. apakšpunkts nosaka KEM kompetenci organizēt un koordinēt tiesību aktu un politikas plānošanas dokumentu izstrādi ministrijas kompetencē esošajās politikas jomās, kā arī pārraudzīt to ieviešanu. Vienlaikus tiek uzraudzīta nozaru politikas īstenošana, tai skaitā uzraugot politikas īstenošanu kapitālsabiedrībās, kurās ministrija ir valsts kapitāla daļu turētāja. 

AS “Rīgas siltums” pēc pieprasījuma EM un KEM sniegs informāciju par SC “Imanta” koģenerācijas energobloka (turpmāk – KE) turpmākas izmantošanas iespējām. Ir izstrādāts izpētes projekts, kurā ir izvērtētas modernizācijas izmaksas un iespējamie ieņēmumi. Secinājums, ka bez valsts atbalsta, modernizācija neatmaksājas. KE atjaunošana bez modernizācijas ar zemākām izmaksām neatbilst mūsdienu ekspluatācijas prasībām, jo sākotnēji KE tika izbūvēta pastāvīgam darbam obligātā iepirkuma ietvaros. Tā nevar darboties strauja ražošanas pieprasījuma izmaiņu apstākļos un elektrotīkla balansēšanā.

8.3.  Ņemot vērā, ka atbilstoši normatīvajam regulējumam, KEM un Valsts vides dienestam šobrīd ir deleģējums nodrošināt biomasas biržu uzraudzību kurināmā atbilstības novērtēšanas jomā, bet nav tiesību veikt uzraudzību datu aprites vai vispārējās komercdarbības un konkurences nosacījumu ievērošanas jomās, KEM vērsīsies pie Konkurences padomes ar aicinājumu izvērtēt iespēju nodrošināt biomasas biržas SIA “BioEx” darbības auditu un uzraudzību atbilstoši konkurences jomas normatīvā regulējuma prasībām un biomasas kurināmā tirgus konkurences veicināšanas apsvērumiem. 

8.4. Attiecībā uz valsts stratēģiju centralizētajai siltumapgādei KEM vērš uzmanību, ka minētais uzdevums izpildīts, ievērojot, ka ir izstrādāts Latvijas siltumapgādes un aukstumapgādes efektivitātes potenciāla visaptverošs izvērtējums un izmaksu un ieguvumu analīze. Pētījuma ietvaros tajā skaitā analizēts esošās centralizētās siltumapgādes un aukstumapgādes sistēmu vai to daļu elektrifikācijas potenciāla pēc 2030. gada izvērtējums, ietverot arī bezemisiju tehnoloģijas un to ietekmi uz emisiju samazinājumu, tostarp esošās elektroenerģijas sadales sistēmas efektivitātes izvērtējums un jaudas palielināšanas nepieciešamība, lai veiktu centralizētās siltumapgādes un aukstumapgādes sistēmu elektrifikāciju. Pētījums pieejams KEM mājaslapā: https://www.kem.gov.lv/lv/energetikas-petijumi#petijums-siltumapgades-un-aukstumapgades-potenciala-visaptveross-izvertejums-un-izmaksu-ieguvumu-analize. 
Papildus, KEM līdz 31.12.2026. organizēs, ka tiek veikts novērtējums par iespēju nodot AS “Latvenergo” piederošos ūdenssildāmos katlus AS “Rīgas siltums” valdījumā, sekojoši atsakoties no AS “Latvenergo” sniegtajiem siltumenerģijas tīklu balansēšanas pakalpojumiem un nodrošinot AS “Latvenergo” dalību siltumenerģijas tirgū uz principiem, kas ir līdzvērtīgi citiem neatkarīgajiem siltumenerģijas ražotājiem.
	KEM
	EM, AS “Augstsprieguma tīkls”, AS “Latvenergo”,  LSUA
	8.1. 31.12.2026. 

8.2. 01.11.2026.

8.3. Pastāvīgi

8.4. Izpildīts
15.12.2025.

	9.   AS “Rīgas siltums” un Rīgas valstspilsētas pašvaldībai — izstrādāt un
publiskot tīkla atjaunošanas plānu, kas nodrošinātu vismaz aptuveni 27 km
ikgadēju nomaiņu un bezsaimnieka tīkla iekļaušanu uzskaitē  un  Rīgas valstspilsētas pašvaldībai sadarbībā ar AS “Rīgas siltums” izstrādāt un apstiprināt Rīgas siltumapgādes attīstības stratēģiju laika periodam līdz 2040. gadam, iekļaujot siltumtīklu atjaunošanas plānu.
	Rīgas Enerģētikas aģentūra, sadarbībā ar AS “Rīgas siltums”, izstrādā Rīgas siltumapgādes attīstības stratēģiju laika periodam līdz 2040. gadam, stratēģijā tiks iekļauti siltumtīklu atjaunošanas plāni. 
Vienlaikus AS “Rīgas Siltums” norāda, ka siltumtīklu atjaunošanas apjomam jābūt tehniski ekonomiski pamatotam. Siltumtīklu atjaunošanai 27 km gadā nepieciešami būtiski lielāki kapitālieguldījumi, kas radītu papildus ietekmi uz tarifa palielinājumu. AS “Rīgas siltums” ir veikusi tās piederībā esošo siltumtīklu tehniskā stāvokļa izvērtējumu un izstrādājusi atjaunošanas plānu turpmākajiem 10 gadiem, paredzot uzturēt siltumtīklu vidējo vecumu aptuveni 28 gadu robežās. 
Līdzīgi kā elektroenerģijas un dabasgāzes nozarē, kur pārvades un sadales sistēmu operatori saskaņā ar Enerģētikas likumu un Elektroenerģijas tirgus likumu izstrādā un regulāri aktualizē 10 gadu attīstības plānus, arī centralizētās siltumapgādes nozarē būtu lietderīgi ieviest līdzīgu pieeju lielākajiem siltumapgādes operatoriem. Pašlaik siltumapgādes attīstības ieceres pārsvarā tiek ietvertas komersantu vidēja termiņa stratēģijās, kas pēc būtības ir konceptuāli un salīdzinoši nemainīgi dokumenti, tādēļ tie nenodrošina pietiekamu elastību, lai regulāri atspoguļotu tehnoloģiju attīstību, investīciju prioritāšu izmaiņas, pieprasījuma dinamiku un citus nozares attīstību ietekmējošus faktorus. Savukārt 10 gadu attīstības plāni būtu aktualizējami katru gadu, nodrošinot to atbilstību aktuālajai situācijai un saskaņojot tos ar Sabiedrisko pakalpojumu regulēšanas komisiju, līdzīgi kā tas jau tiek īstenots citās energoapgādes nozarēs. Ņemot vērā minēto, kā pirmais solis ir paredzēts aicināt AS "Rīgas siltums" brīvprātīgi līdz 2026. gada 31. decembrim izstrādāt pirmo 10 gadu attīstības plāna projektu pēc analoģijas ar elektroenerģijas un dabasgāzes sistēmu operatoru attīstības plāniem. Savukārt kā otrais solis paredzēts, ka Klimata un enerģētikas ministrija sadarbībā ar Sabiedrisko pakalpojumu regulēšanas komisiju līdz 2027. gada 1. jūlijam izstrādās nepieciešamos grozījumus Enerģētikas likumā, nosakot pienākumu lielākajiem centralizētās siltumapgādes operatoriem izstrādāt, ik gadu aktualizēt un saskaņot šādus attīstības plānus.
	AS “Rīgas siltums”
	Rīgas valstspilsētas pašvaldība,  LSUA
	31.12.2026.
01.07.2027.

	10.   EM un Rīgas valstspilsētas
Pašvaldībai veikt AS „Rīgas siltums” līdzdalības pārvērtēšanu (īstenojot akcionāru struktūras pārskatīšanu, lai nodrošinātu efektīvu korporatīvo pārvaldību un saskaņotu publisko akcionāru
interešu īstenošanu) un Ministru kabinetā pieņemt attiecīgo lēmumu. Par valsts līdzdalību   AS „Rīgas siltums”.
	EM šobrīd veic valsts līdzdalības pārvērtēšanu AS “Rīgas siltums”, sagatavojot MK rīkojuma projektu “Par valsts līdzdalības saglabāšanu akciju sabiedrībā AS “Rīgas siltums” un tās vispārējo stratēģisko mērķi” (TA ID: 26-TA-1407) tālākai virzībai TAP un izskatīšanai Ministru kabineta sēdē, lai Ministru kabinets varētu pieņemt  attiecīgo lēmumu par valsts līdzdalību AS „Rīgas siltums”.

Pēc AS “Rīgas siltums” līdzdalības pārvērtēšanas un Ministru kabineta un Rīgas valstspilsētas pašvaldības pieņemtajiem lēmumiem, EM un Rīgas valstspilsētas pašvaldība izvērtēs AS “Rīgas siltums” akcionāru sadarbības un koordinācijas mehānismus, un, ja nepieciešams, pilnveidos tos, izvērtējot iespēju noslēgt akcionāru līgumu, paredzot tajā stratēģisko mērķu saskaņošanas, būtisku lēmumu pieņemšanas, informācijas apmaiņas, padomes locekļu nominēšanas principu, kā arī akcionāru un īpašnieka tiesību koordinētas īstenošanas kārtību.  

Attiecībā uz uzdevuma atbildīgajām institūcijām norādāms - ievērojot to, ka atbilstoši Ministru kabineta 2023. gada 4. jūlija noteikumiem Nr. 358 “Valsts kancelejas nolikums” Valsts kancelejai nav piešķirta kompetence īstenot kapitāla daļu turētāja funkcijas vai pieņemt lēmumus par publiskas personas līdzdalību kapitālsabiedrībā, Valsts kanceleja nevar būt noteikta par atbildīgo institūciju minētā uzdevuma izpildē un tādējādi neskatoties uz Saeimas parlamentārās izmeklēšanas komisijas “Par Saeimas parlamentārās izmeklēšanas komisijas “Par Rīgas valstspilsētas centralizētās siltumapgādes sadārdzinājuma iemesliem un enerģētiskās drošības riskiem nākotnē” galaziņojuma VI. nodaļā ietverto 11. priekšlikumu būt iekļautai atbildīgo institūciju lokā, ir svītrota no atbildīgo institūciju sadaļas.
	 EM,  Rīgas valstspilsētas pašvaldība
	LSUA
	30.10.2026.

Ja valsts saglabā esošo akcionāru struktūru, tad tiek  izvērtēta iespēja noslēgt akcionāru līgumu:

31.12.2026.



Atbilstoši rezolūcijas uzdevumam, kas paredz ieviest pasākumus atbilstoši Valsts kontroles revīzijas ziņojuma “Vai ieguldījumi siltumapgādes un ēku energoefektivitātes uzlabošanā nodrošina ilgtspējīgu un ekonomiski pamatotu siltumapgādi?” dotajiem uzdevumiem un priekšlikumiem, Klimata un enerģētikas ministrija, atsaucoties uz informāciju, kas saņemta no iesaistītajām institūcijām – EM, SPRK, AS “Rīgas siltums”, AS “Latvenergo” un Rīgas valstspilsētas pašvaldības – norāda, ka Valsts kontroles doto uzdevumu ieviešana tiks īstenota atbilstoši Valsts kontroles noteiktajiem termiņiem, kuri ir apkopoti revīzijas ziņojuma priekšlikumu datnē, nodrošinot visu revīzijas ieteikumu ieviešanu līdz 2030. gada 31. decembrim. 

Siltumenergijas cenas Baltijas valstu galvaspilsétas ar PVN 2026.
gada jalija (eiro)

106,00 103,94
104,00

102,00
100,00

98,00 96,50

96,00

94,00 92,97

92,00

90,00

88,00

86,00

Tallina Riga Vilpa




image6.png
PROCENTI %

40
39
38
37
36
35
34
33
32

30

38%

2023

Neizmantotais atlikumsiltums
(% no kopéja sarazota siltuma)

38%

2024
GADS

2025




image1.png




image2.png
Klimata un energétikas
ministrija




